SVT แจงขายบิ๊กล็อต 30 ล้านหุ้นไม่กระทบธุรกิจ มั่นใจปี 65 รายได้โตต่อ 25%
SVT ชี้แจงผู้ถือหุ้น ขายบิ๊กล็อต 30 ล้านหุ้น ยันไม่กระทบธุรกิจ มั่นใจปี 65 โต 25% จากการขยายเครื่องจำหน่ายสินค้าอัตโนมัติที่ครอบคลุมมากขึ้น รวมไปถึงการเปิดธุรกิจแฟรนไชส์ ระบบเช่า และระบบโฆษณาบนเครื่องจำหน่ายสินค้าอัตโนมัติ  
SVT แจงขายบิ๊กล็อต 30 ล้านหุ้น ยันไม่กระทบธุรกิจ มั่นใจปี 65 โต 25% จากการขยายเครื่องจำหน่ายสินค้าอัตโนมัติที่ครอบคลุมได้มากขึ้น
29 พ.ย. 2564

นางอาภัสรา ภาณุพัฒนา กรรมการผู้อำนวยการ บริษัท ซันเวนดิ้ง เทคโนโลยี จำกัด (มหาชน) หรือ SVT ผู้นำในการดำเนินธุรกิจค้าปลีกผ่านเครื่องจำหน่ายสินค้าอัตโนมัติ (เวนดิ้ง แมชชีน :Vending Machine) ภายใต้เครื่องหมายการค้า “SUNVENDING”  เปิดเผยว่า บริษัทได้มีการซื้อขายหุ้นผ่านระบบการซื้อขายของตลาดหลักทรัพย์บนกระดานใหญ่ (Big Lot) 30,154,380 หุ้น หรือคิดเป็น 4.31% ของหุ้นที่จำหน่ายได้แล้วทั้งหมดของบริษัทฯ เมื่อวันที่ 24 พฤศจิกายน 2564 ที่ผ่านมา ซึ่งเป็นการเสนอขายให้กับกองทุนต่างประเทศ เนื่องจากนักลงทุนสถาบันได้ให้ความสนใจและมีความต้องการซื้อหุ้นของบริษัทฯ
ทั้งนี้ การขายหุ้นบิ๊กล็อตในครั้งนี้ ไม่ได้กระทบต่อโครงสร้างการจัดการและการดำเนินงานของบริษัทฯ สาเหตุที่กองทุนดังกล่าวเข้ามาซื้อหุ้นของบริษัทฯ นั้น เพราะมีความสนใจในหุ้นของ SVT ตั้งแต่ก่อนเข้าจดทะเบียนในตลาดหลักทรัพย์ฯ ประจวบเหมาะกับได้จังหวะเข้าลงทุนในช่วงเวลานี้ จึงได้ทำการซื้อขายบิ๊กล็อต จำนวนดังกล่าวบนกระดานขึ้น
“ทางกองทุนต่างประเทศได้ติดตามและให้ความสนใจในธุรกิจของบริษัทฯ รวมถึงศึกษาถึงความเป็นไปได้ในการเติบโตของบริษัทฯ ก่อนที่จะเข้าลงทุนตั้งแต่ช่วงก่อนเข้าจดทะเบียนในตลาดหลักทรัพย์ฯ โดยให้ความเชื่อมั่นว่าบริษัทฯ จะสามารถดำเนินธุรกิจและประสบความสำเร็จได้อย่างต่อเนื่อง จากพฤติกรรมการบริโภคที่เริ่มเปลี่ยนไปเพื่อสอดรับกับความเปลี่ยนแปลงที่เกิดขึ้นจากสภาพการณ์ในปัจจุบัน และมองเห็นถึงช่องทางการเติบโตของบริษัทฯ ที่มีศักยภาพเพียงพอที่จะก้าวเป็นหนึ่งในผู้นำตลาดเกี่ยวกับธุรกิจค้าปลีกผ่านเครื่องจำหน่ายสินค้าอัตโนมัติ จึงเป็นสาเหตุให้เกิดการซื้อขายบิ๊กล็อตในครั้งนี้” นางอาภัสรา กล่าว
นางอาภัสรา กล่าวต่อว่า  สำหรับแผนการดำเนินงานธุรกิจในปี 2565 นั้น บริษัทฯ คาดว่าจะสามารถทำรายได้เติบโตประมาณ 25%  จากการเดินหน้าขยายเครื่องจำหน่ายสินค้าอัตโนมัติที่ครอบคลุมพื้นที่ได้มากขึ้น และการเปิดธุรกิจใหม่ อย่าง  แเฟรนไชส์  ระบบเช่า และโฆษณาในเครื่องจำหน่ายสินค้าอัตโนมัติ รวมถึงการรุกขายตู้ไปยังกลุ่มเป้าหมายที่เพิ่มมากขึ้นอีกด้วย
โดยบริษัทฯ มีแผนขยายเครื่องจำหน่ายสินค้าอัตโนมัติในปี 2565 เพิ่มเป็น 17,000 เครื่อง หรือเพิ่มขึ้นประมาณ 2,000 เครื่อง จากเดิมในปี 2564 มีจำนวนเครื่องทั้งหมด 14,600  เครื่อง พร้อมปรับเครื่องจำหน่ายสินค้าอัตโนมัติแบบธรรมดาให้เป็นแบบสมาร์ทเพิ่มเป็น 7,500 เครื่อง  และจะเริ่มขยายจำนวนเครื่องจำหน่ายสินค้าที่จังหวัดลำพูนเป็นแห่งแรก เพื่อเจาะกลุ่มเป็นหมายที่เป็นภาคอุตสาหกรรม และจังหวัดอุดรธานี ซึ่งเน้นกลุ่มเป้าหมายที่เป็นโรงงาน ส่วนในภาคใต้คาดว่าจะสามารถเริ่มดำเนินการได้ในปี 2566 สำหรับการทำระบบแฟรนไชส์นั้น คาดว่าจะเริ่มแบบก่อนให้ได้ภายในสิ้นปีนี้ โดยในเบื้องต้นมีลูกค้าสนใจในระบบดังกล่าวแล้ว 1-2 ราย โดยเป็นโครงการนำร่อง ก่อนจะมีการขยายอย่างเป็นทางการในปี 2565